WVF-betalings: Nxesi beloof verantwoording vir elke sentThulas Nxesi, minister van arbeid en indiensneming, (Foto: Jairus Mmutle/GCIS) Covid-19-Ters-voordele van altesaam R41,6 miljard is in 9,5 miljoen betalings aan sowat 822 000 werknemers wat hul werk verloor het, uitgereik. Só het Thulas Nxesi, die minister van indiensneming en arbeid, Woensdagmiddag in ’n mediakonferensie gesê op grond van die ouditeur-generaal (OG) se verslag oor die Covid-19-Ters-voordele. Die OG, Kimi Makwetu, het Woensdag die ouditverslag bekendgemaak ná afloop van ’n oudit na 16 sleutel-Covid-19-inisiatiewe. Nxesi het tydens die konferensie gesê die Ters-voordele het miljoene afgedankte werknemers en hul gesinne ondersteun. Dit is ’n hersiening van die OG se verslag vanoggend waarin aangeteken is dat eise van R37 miljard reeds teen einde Junie uitbetaal is. Nxesi sê intussen is gewone Werkloosheidsversekeringsfonds- (WVF-)betalings van R5,9 miljard gedurende die afsonderingstydperk aan meer as 1 miljoen eisers gedoen. Die ouditverslag het verskeie ongerymdhede wat die Covid-19-Ters-voordeel betref, uitgewys. Hierdie ongerymdhede behels onder meer onwettige betalings aan ontvangers van ander staatstoelae, studente wat NSFAS-betalings ontvang, staatsamptenare, en selfs gevangenes, oorledenes en minderjariges. Daar is ook bewyse van oorbetalings (en onderbetalings) asook kunsmatig opgedrewe eise. Daar is ook gevalle aangemeld waarin te veel, te min of duplikaatbetalings gedoen is. Van die betalings is selfs goedgekeur nog voordat die aansoek om die voordeel gedoen is. “Ek neem hierdie oortredings baie ernstig op,” het Nxesi gesê. Nxesi het tydens die konferensie bevestig dat al drie hoofbestuurslede van die WVF geskors is juis oor ongerymdhde wat die uitbetaling van die Covid-19-Ters-voordeel behels. Teboho Maruping, kommissaris, Fezeka Puzi, finansiële hoof, en Judith Kumbi, bedryfshoof, is geskors hangende ’n ondersoek. Maria Ramoshaba, wat verantwoordelik is vir die WVF-voorsieningskettingbestuur, is ook geskors. Nxesi het gesê die OG het aanbeveel dat die WVF en die departement met ander staatsinstansies en wetstoepassers moet saamwerk om elke onwettige optrede wat geïdentifiseer is, te ondersoek. “Die OG vereis ’n behoorlike ondersoek en dat die skuldige partye vervolg word.” Nxesi het gesê die nasionale tesourie se hulp is ingeroep om al die probleme uit te wys en dit sodoende reg te stel. Die tesourie is ook versoek om ’n diensverskaffer aan te stel wat ’n forensiese ondersoek na die WVF en die Vergoedingsfonds sal uitvoer. Volgens Nxesi is daar reeds 38 hofsake begin om mense te vervolg wat van ongerymdhede rakende die Covid-19-Ters-voordele beskuldig word. Van die sake het reeds in die hof voorgekom. “Ek sal nie rus voordat geregtigheid geskied en die skuldige partye aan die pen ry nie.”